Predkladacia správa

	Na základe schváleného Plánu práce vlády Slovenskej republiky na rok 1999 malo ministerstvo kultúry v septembri toho roku predložiť na rokovanie vlády Koncepciu budovania Klenotnice národnej kultúry a priestorov pre štátnu reprezentáciu Slovenskej republiky na Bratislavskom hrade.  Materiál s názvom Návrh koncepcie budovania Klenotnice národnej kultúry a priestorov štátnej reprezentácie Slovenskej republiky na Bratislavskom hrade bol na Úrad vlády Slovenskej republiky v decembri 1999  predložený, ale pre nesúhlasné stanovisko  ministerstva financií predkladateľ požiadal o jeho stiahnutie z rokovania vlády. Rozpor spočíval v niekoľkonásobnom zvýšení objemu požadovaných finančných prostriedkov na rekonštrukciu Bratislavského hradu, čo nebolo obsiahnuté v materiáli, ktorý bol predmetom  pripomienkového konania.

	Keďže budovanie múzejných expozícií z časového hľadiska nemôže predstihnúť nevyhnutnú stavebnú obnovu hradného paláca, ktorá doteraz nie je realizovaná a do konca volebného obdobia sa jej uskutočnenie nedá predpokladať, predkladá  minister kultúry na rokovanie vlády z vlastnej iniciatívy návrh na formálne zrušenie predmetnej úlohy v  Pláne práce vlády Slovenskej republiky na rok 1999. 

Ministerstvo kultúry nemá v úmysle vzdať sa myšlienky vybudovať v hlavnom meste absentujúce expozície histórie Slovenska a Slovákov na Bratislavskom hrade. Z posledných rokovaní s Kanceláriou NR SR je však zrejmé, že bude potrebné od  pôvodne navrhovaného spoločného projektu  ustúpiť a v rámci rezortu kultúry sa zamerať len na expozičnú, nie na stavebnú časť.  Investorom a realizátorom stavebnej akcie bude správca objektu, teda Kancelária Národnej  rady Slovenskej republiky, ktorý na základe vládou schváleného Rozvojového programu priorít verejných prác na roky 2002 – 2004 predpokladá začiatok vlastnej rekonštrukcie hradného paláca v 2. polovici roku 2003.

Prerokovanie materiálu a schválenie zrušenia úlohy nebude mať vplyv na verejné financie,  nebude mať finančný dosah na obyvateľov, na životné prostredie a zamestnanosť. Vzhľadom na vecnú problematiku materiál nebol predmetom rokovania poradných orgánov vlády. 

Predkladateľ zverejnil materiál do medzirezortného pripomienkového konania v elektronickej forme a v písomnej forme. Účastníkom konania bola aj Kancelária Národnej rady Slovenskej republiky. Pripomienky vôbec nezaslal podpredseda vlády pre ekonomiku a odbor vládnej agendy Úradu vlády SR. Hromadnú pripomienku verejnosti predkladateľ nezaznamenal. Vyhodnotenie pripomienkového konania je súčasťou  materiálu. 
Materiál sa predkladá na rokovanie vlády Slovenskej republiky bez rozporov.